هيليوم

لهيليوم (ب نݣليزية Helium من ليونانية ἥλιος هيليوس بمعنى "شمش") هوّا عنصر كيماوي اساسي، رّمز ديالو هوّا He ؤ نّمرة دّرية ديالو 2 ف طّابلو دوري، هاد لعنصر مستّف ف سّطر (دّورة) 1 ؤ لعمود (لمجموعة) 18. هاد لعنصر داخل ف لݣروپ ديال لغازات النبيلة. ف ضروف لمعيارية د ضغط ؤ لحرارة، هاد لعنصر كايكون ف لحالة د ݣاز. تّاريخ. ف 1868، پيير جانسن سافر ل لْهند باش يحسب سپيكتر د شّمش ف لوقت ديال لكوسوف لْكامل، ؤ لاحض واحد لخط صفر ف سپيكتر لّي كيدل علا عنصر جديد. جوزيف نورمان لوكاير سجل نفس لْخط ملي راقب شمش من تحت ضبابة د لندن، ؤ فتارض ان لعنصر جّديد هوّا فلز لّي سماه هيليوم. ف 1882، لعاليم طّالياني لويجي پالمييري شاف نفس لبلان ف سپيكتر ديال لݣازات لّي خارجة من بركان ڤيسوڤيوس، ؤ نفس لحاجة طرات ملي درس لعاليم لميريكاني ويليام هيلبراند لݣاز لّي كيخرج من تاني اوكسيد ليورانيوم فاش كيدوب ف لاسّيد. مي پير تيودور كليڤ ؤ نيلز ابراهام لانݣليت هوما اول وحدين عاودو هاد تّجربة ؤ اكدو لكتيشاف ديال لهيليوم ف 1895 ف اوپصالا ف سويد، ؤ حسبو لكتلة درية ديالو. لكترة ف طّبيعة. لهيليوم هوّا تاني اكتر عنصر كيماوي متناشر ف لكون ب نسبة ديال 25%، ؤ كينتج من تفاعل د لنديماج نّووي ديال لهيدروجين ف نّْجوم، ؤ كيتلقا ف نّْجوم كاملين. ف لارض لهيليوم كيتنتج ب شكل طبيعي من تّهراس د جسيمات الفا ديال لعناصر رّاديواكتيڤة بحال لاورانيوم ؤ طّوريوم. واحد طّرف من هاد لهيليوم كيدوز ل لجو، لّي نّسبة د لهيليوم فيه 5 علا مليون. هاد لعملية كتم ف اطار ديال توازن ديناميكي، حيت لفايض ديال لهيليوم كيفلت ل لفضا لخرجاني. لستيخراج د لهيليوم من لجو عملية ماشي قتيصادية. لانتاج ديال لهيليوم كيتم ب لستيخراج ديالو من لݣاز طّبيعي لّي كيحتاوي علا 7% د لهيليوم. اكبر تلاتة د لمنتيجين ديال لهيليوم هوما لميريكان، دزاير ؤ روسيا، ؤ اكبر حتياط كاين عند لميريكان، قطر ؤ دزاير. لخاصيات. لْخاصيات لبرانية. لهيليوم كيكون علا شكل ݣاز ماعندوش لون ؤلا ريحة ف درجة لحرارة لعادية، ؤ ماكيتفاعل معا حتا شي مادة معروفة. ف ضّروف لعادية ديال ضّغط، لهيليوم ماعمرو كيولي قاسح كيفما كانت لحرارة، مي كيولي سايل ف 268. 93- سيلسيوس. فاش كيدوز تيار د تريسينتي ف لهيليوم، كيضوّي ب لون خوخي باهت. لْخاصّيات لْفيزيكية. لْخاصّيات لْفيزيكية ديال لهيليوم-4 هيّا كتّالي: تطبيقات عملية. لهيليوم كيتستعمل كا وْسْط تبريدي، متلا ف زّدّاح لْكبير د لْهادرونات، ف دوزان بحال لمغناطيسات سوپردوّازة ديال سكانير د تّصوير ب صّونيط لمغناطيسي ؤ سپيكتروميتر د صّونيط نّووي لمغناطيسي. ؤ تستعمل ايضا ف تّبريد ديال دّوزان ديال صاطليتات ؤ ف تّبريد ديال لاوكسيجين ؤ لهيدروجين سّايلين لّي تستعملو كا فيول ف صّاروخ د اپولو. حيت لهيليوم عندو كتافة ضعيفة، كيتستعمل ف تّعمار ديال لبالونات د دّيكور، ؤلا لبالونات د طقس ؤ لمنطادات. لهيدروجين حتا هوّا كان عندو هاد لستيعمال مي بسباب تّفاعلية لكبيرة ديالو، لي تقدر تخلي لعافية تشعل فيه، حبسات هاد لقضية. ؤ حيت لهيليوم عندو تفاعلية ضعيفة، كيتستعمل كمناخ حامي ؤ ساقل فين كيتصاوبو لْخيوط لْاوپتيكية ؤ سّوپردوّازات. لهيليوم كيتستعمل ايضا ف تّعمار ديال لايرباݣ د طّونوبيلات. تخليطة ديال 80% هيليوم ؤ 20% اوكسيجين كتستعمل كا جو صطيناعي ف لغطيس لغارق، ؤ حالات خرين فين بنادم كيخدم ف ضروف عالية ديال ضّغط. لّيزر د لهيليوم ؤ نّيون كيتستعمل ف سّكانير د لباركود ف سوپرمارشيات. ؤ كاين دابا ستيعمال جديد ديال لهيليوم ف لميكروسكوپ د لهيليوم لايوني لّي كيعطي صورة حسن من لميكروسكوپ ليليكتروني. ازوطوپات. لهيليوم عندو جوج ايزوطوپات مستاقرين هوما هيليوم-3 ؤ هيليوم-4. هاد ليزوطوپات بجوج ضهرو من لبدية ديال لكون، تقريبا 100 تانية مورا لبيݣ بانݣ، علا طريق هاد تّفاعلات: D + D ➔ 3He + n D + D ➔ 4He + γ T + D ➔ 4He + n 3He + n ➔ 4He + γ 3He + D ➔ 4He + p D = دوتيريوم، n = نيوطرون، γ = شعا د ݣاما، T = تريسيوم، p = پروطون. راصيو ديال لهيليوم-3 ب نّسبة ل لهيليوم-4 هوّا تقريبا 8x10−5 حيت لهيليوم-4 مستاقر كتر بزاف من لهيليوم-3. هاد رّاصيو تطور معا تّفاعلات لّي كتوقع ف لعمق ديال نّجوم بحال شمش، حيت بجوج كينتجو ف تّفاعل لْمسلسل پروطون-پروطون ب شّكل تّالي: p + p ➔ D + β+ + ν D + p ➔ 3He + γ 3He + 3He ➔ 4He + 2 p +β = پوزيطرون، ν = نوترينو.